CELEX: 32021R1297
Language: lt
Date: 2021-08-04 00:00:00
Title: Komisijos reglamentas (ES) 2021/1297 2021 m. rugpjūčio 4 d. kuriuo dėl perfluorkarboksirūgščių, kurių grandinėje yra 9–14 anglies atomų (C9–C14 PFCA), jų druskų ir C9–C14 PFCA giminingų medžiagų iš dalies keičiamas Europos Parlamento ir Tarybos reglamento (EB) Nr. 1907/2006 XVII priedas (Tekstas svarbus EEE)

2021 8 5   
               
               
                  LT
               
               
                  Europos Sąjungos oficialusis leidinys
               
               
                  L 282/29
               
            
         KOMISIJOS REGLAMENTAS (ES) 2021/1297
         2021 m. rugpjūčio 4 d.
         kuriuo dėl perfluorkarboksirūgščių, kurių grandinėje yra 9–14 anglies atomų (C9–C14 PFCA), jų druskų ir C9–C14 PFCA giminingų medžiagų iš dalies keičiamas Europos Parlamento ir Tarybos reglamento (EB) Nr. 1907/2006 XVII priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą (ECHA), iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 68 straipsnio 1 dalį,
         kadangi:
         
                     (1)
                  
                  
                     linijinės ir šakotosios grandinės perfluorkarboksirūgštys, kurių grandinėje yra 9–14 anglies atomų (toliau – C9–C14 PFCA), jų druskos ir C9–C14 PFCA giminingos medžiagos (2) šiuo metu Sąjungoje daugiausia aptinkamos kaip nenumatyti perfluorintų ir polifluorintų medžiagų, kurių grandinėje yra mažiau nei devyni anglies atomai, pvz., perfluoroktano rūgšties (PFOA), gamybos šalutiniai produktai. Be to, įmonės gali svarstyti galimybę ateityje naudoti C9–C14 PFCA, jų druskas ir C9–C14 PFCA giminingas medžiagas kaip PFOA, jos druskų ir giminingų medžiagų pakaitalus, ypač po to, kai bus pradėti taikyti Sąjungos teisėje nustatyti apribojimai dėl PFOA. Todėl būtina užkirsti kelią galimai būsimai gamybai ir naudojimui, dėl kurių didėtų išmetimas į aplinką;
                  
               
                     (2)
                  
                  
                     2015 m. gruodžio 17 d. ir 2017 m. sausio 12 d. dvi C9–C14 PFCA grupės, t. y. atitinkamai perfluornonan-1-o rūgštis (toliau – PFNA), kurios grandinėje yra 9 anglies atomai, taip pat jos natrio ir amonio druskos, ir nonadekafluordekano rūgštis (toliau – PFDA), kurios grandinėje yra 10 anglies atomų, taip pat jos natrio ir amonio druskos, buvo įtrauktos į labai didelį susirūpinimą keliančių cheminių medžiagų (toliau – SVHC) kandidatinį sąrašą, kad vėliau galbūt būtų įtrauktos į Reglamento (EB) Nr. 1907/2006 XIV priedą kaip toksiškos reprodukcijai medžiagos pagal to reglamento 57 straipsnio c punktą ir kaip patvarios, bioakumuliacinės ir toksiškos (toliau – PBT) medžiagos pagal to reglamento 57 straipsnio d punktą. Be to, PFNA ir PFDA, taip pat jų natrio ir amonio druskos, yra įtrauktos į Europos Parlamento ir Tarybos reglamento (EB) Nr. 1272/2008 (3) VI priedo 3 dalies sąrašą kaip 2 kategorijos kancerogeninės ir 1B kategorijos toksiškos reprodukcijai medžiagos. 2012 m. gruodžio 19 d. henikosafluorundekano rūgštis (toliau – PFUnDA), kurios grandinėje yra 11 anglies atomų, trikosafluordodekano rūgštis (toliau – PFDoDA), kurios grandinėje yra 12 anglies atomų, pentakosafluortridekano rūgštis (toliau – PFTrDA), kurios grandinėje yra 13 anglies atomų, ir heptakosafluortetradekano rūgštis (toliau – PFTDA), kurios grandinėje yra 14 anglies atomų, buvo įtrauktos į SVHC kandidatinį sąrašą kaip labai patvarios ir didelės bioakumuliacijos (toliau – vPvB) medžiagos pagal Reglamento (EB) Nr. 1907/2006 57 straipsnio e punktą. C9–C14 PFCA giminingos medžiagos taip pat turi būti laikomos atitinkamai PBT arba vPvB medžiagomis dėl jų transformacijos arba suirimo aplinkoje į C9–C14 PFCA;
                  
               
                     (3)
                  
                  
                     2017 m. spalio 6 d. Vokietija ir Švedija pagal Reglamento (EB) Nr. 1907/2006 69 straipsnio 4 dalį pateikė Europos cheminių medžiagų agentūrai (toliau – Agentūra) dokumentaciją (4) (toliau – XV priede nurodyta dokumentacija), kurioje siūloma apriboti atskirų C9–C14 PFCA, jų druskų ir C9–C14 PFCA giminingų medžiagų gamybą ir tiekimą rinkai ir apriboti jų kaip sudedamųjų dalių naudojimą gaminant ir tiekiant rinkai kitas medžiagas, mišinius ir gaminius arba jų dalis. Siekdamos sumažinti tų medžiagų išmetimą į aplinką ir neleisti jų gaminti, tiekti rinkai ir naudoti kaip Reglamento (EB) Nr. 1907/2006 XVII priedo 68 įraše nurodytų ribojamų medžiagų (5) pakaitalų, Vokietija ir Švedija pasiūlė C9–C14 PFCA ir jų druskų bendrą ribinę koncentraciją – 25 ppb, ir C9–C14 PFCA giminingų medžiagų bendrą ribinę koncentraciją – 260 ppb. Vokietija ir Švedija pasiūlė taikyti išimtį C9–C14 PFCA, jų druskoms ir C9–C14 PFCA giminingoms medžiagoms, kai jos aptinkamos kaip fluorintų cheminių medžiagų, kurių perfluoranglies grandinę sudaro ne daugiau kaip aštuoni atomai, gamybos nenumatyti šalutiniai produktai, arba kai jų yra gabenamų izoliuotų tarpinių cheminių medžiagų sudėtyje;
                  
               
                     (4)
                  
                  
                     2018 m. rugsėjo 14 d. Agentūros rizikos vertinimo komiteto (toliau – RAC) priimtoje nuomonėje daroma išvada, kad tinkamiausia Sąjungos masto priemonė nustatytai rizikai sumažinti, atsižvelgiant į jos veiksmingumą mažinant tą riziką, yra C9–C14 PFCA, jų druskų ir giminingų medžiagų gamybos, naudojimo ir tiekimo rinkai apribojimas, su sąlyga, kad bus pakeista XV priede nurodytoje dokumentacijoje siūloma taikymo sritis ir sąlygos. RAC pritarė Vokietijos ir Švedijos pasiūlytoms ribinėms koncentracijoms. RAC pritarė Vokietijos ir Švedijos pasiūlytoms išimtims, nes siūlomu apribojimu nesiekiama užkirsti kelio fluorintų cheminių medžiagų, kurių molekulinę grandinę sudaro ne daugiau kaip šeši atomai, gamybai. RAC rekomendavo ribotą laikotarpį taikyti išimtį šių medžiagų naudojimui gaminant slėginius fiksuotų dozių inhaliatorius, kurie yra gyvybiškai svarbūs plaučių ligoms gydyti, nes šiuo tikslu naudojamas nedidelis jų kiekis, t. y. vos keli gramai, ir jos turi svarbią medicininę paskirtį. RAC išreiškė nuomonę, kad reikėtų taikyti ribotos trukmės išimtį puslaidininkiams, kuriuose yra mažas C9–C14 PFCA kiekis, ir pusiau pagamintai bei pagamintai elektroninei įrangai, kurioje yra specialių puslaidininkių, skirtai naudoti kaip pagamintos elektroninės įrangos atsarginės dalys;
                  
               
                     (5)
                  
                  
                     be to, RAC rekomendavo C9–C14 PFCA, jų druskų ir C9–C14 PFCA giminingų medžiagų apribojimui taikyti tas pačias išimtis, kurios taikomos Reglamento (EB) Nr. 1907/2006 XVII priedo 68 įraše nurodytam PFOA apribojimui;
                  
               
                     (6)
                  
                  
                     2018 m. lapkričio 29 d. Agentūros socialinės ir ekonominės analizės komiteto (toliau – SEAC) priimtoje nuomonėje nurodyta, kad XV priede nurodytoje dokumentacijoje siūlomas apribojimas su RAC ir SEAC padarytais pakeitimais yra tinkamiausia Sąjungos masto priemonė nustatytai rizikai mažinti, atsižvelgiant į jos socialinę bei ekonominę naudą ir kainą;
                  
               
                     (7)
                  
                  
                     remdamasis XV priede nurodytoje dokumentacijoje nurodytais ir per viešas konsultacijas pateiktais socialiniais ir ekonominiais elementais, SEAC pritarė XV priede nurodytoje dokumentacijoje pasiūlytoms ir RAC rekomenduotoms išimtims. SEAC pritarė pasiūlymui atidėti apribojimo taikymą aštuoniolikai mėnesių. Be to, SEAC pasiūlė nustatyti didesnes ribines vertes fluorpolimerams, kurių sudėtyje yra perfluorpropoksigrupių arba perfluormetoksigrupių ir kurie naudojami konkrečių grupių produktams gaminti. Vis dėlto iš šių medžiagų pagamintiems galutiniams gaminiams toliau taikoma bendra 25 ppb riba;
                  
               
                     (8)
                  
                  
                     svarstant apribojimą konsultuotasi su Reglamento (EB) Nr. 1907/2006 76 straipsnio 1 dalies f punkte nurodytu Agentūros keitimosi informacija apie reikalavimų vykdymo užtikrinimą forumu ir atsižvelgta į jo nuomonę;
                  
               
                     (9)
                  
                  
                     2019 m. sausio 16 d. Agentūra pateikė Komisijai RAC ir SEAC nuomones (6);
                  
               
                     (10)
                  
                  
                     Europos Parlamento ir Tarybos reglamentas (ES) 2019/1021 (7) buvo iš dalies pakeistas pagal Stokholmo konvencijos dėl patvariųjų organinių teršalų šalių konferencijos dėl PFOA priimtą sprendimą (SC-9/12) (8), kuriame pateiktos kai kurios, bet ne visos į Reglamento (EB) Nr. 1907/2006 XVII priedo 68 įrašą įtrauktos nukrypti leidžiančios nuostatos. To priedo 68 įrašas buvo faktiškai pakeistas minėtu Reglamento (ES) 2019/1021 pakeitimu. Reglamento (ES) 2019/1021 pakeitimu PFOA, jos druskų ir PFOA giminingų junginių naudojimui taikomos išimtys tomis pačiomis sąlygomis taip pat turėtų būti taikomos C9–C14 PFCA, jų druskoms ir C9–C14 PFCA giminingoms medžiagoms, nes dėl fluorintų cheminių medžiagų gamybos proceso jose kaip priemaišų yra abiejų tų grupių medžiagų;
                  
               
                     (11)
                  
                  
                     RAC ir SEAC parengus galutinę nuomonę dėl siūlomo C9–C14 PFCA apribojimo, Komisija gavo du papildomus prašymus taikyti išimtis, kad būtų galima gaminti fluorpolimerus ir fluorelastomerus, taip pat gaminti politetrafluoretileno (PTFE) mikromiltelius ir naudoti C9–C14 PFCA mišiniuose bei gaminiuose, skirtuose pramonei ir profesionalioms reikmėms. Komisija paprašė ECHA pateikti papildomą nuomonę, nes galutiniai produktai naudojami didelės vertės produktams gaminti (9). 2020 m. gruodžio 15 d. Komisija gavo papildomą RAC ir SEAC nuomonę (10);
                  
               
                     (12)
                  
                  
                     atsižvelgdama į XV priede nurodytą dokumentaciją, taip pat RAC ir SEAC nuomones, Komisija mano, kad dėl atskirų linijinės ir (arba) šakotosios grandinės C9–C14 PFCA, jų druskų ir C9–C14 PFCA giminingų medžiagų arba jų kaip sudedamųjų dalių, naudojamų kitose medžiagose, mišiniuose ir gaminiuose, gamybos, naudojimo ar tiekimo rinkai kyla nepriimtina rizika žmonių sveikatai ir aplinkai, ir šią problemą reikia spręsti Sąjungos mastu. Komisija mano, kad siūlomas apribojimas, iš dalies pakeistas RAC ir SEAC nuomonėmis, atsižvelgiant į jo socialinį ir ekonominį poveikį ir esamas alternatyvas, taip pat kai kurių šio apribojimo taikymo išimčių suderinimą su Reglamento (ES) 2019/1021 pakeitimu nustatytomis išimtimis, yra tinkama Sąjungos masto priemonė nustatytai rizikai pašalinti;
                  
               
                     (13)
                  
                  
                     suinteresuotiesiems subjektams turėtų būti suteikta pakankamai laiko imtis tinkamų priemonių, kad būtų laikomasi apribojimo. Todėl, atsižvelgiant į XV priede nurodytoje dokumentacijoje pateiktą pasiūlymą, taip pat į RAC ir SEAC pastabas, apribojimo taikymas turėtų būti atidėtas 18 mėnesių. Ilgesni atidėjimo laikotarpiai arba bendros išimtys turėtų būti taikomi konkretiems atvejams spręsti konkrečiuose sektoriuose;
                  
               
                     (14)
                  
                  
                     todėl Reglamentas (EB) Nr. 1907/2006 turėtų būti atitinkamai iš dalies pakeistas;
                  
               
                     (15)
                  
                  
                     šiame reglamente numatytos priemonės atitinka Reglamento (EB) Nr. 1907/2006 133 straipsniu įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1907/2006 XVII priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugpjūčio 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 396, 2006 12 30, p. 1.
         
            (2)  C9–C14 PFCA giminingos medžiagos – tai medžiagos, kurios dėl savo molekulinės struktūros laikomos galinčiomis suirti arba transformuotis į C9–C14 PFCA.
         
            (3)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).
         
            (4)  https://www.echa.europa.eu/documents/10162/2ec5dfdd-0e63-0b49-d756-4dc1bae7ec61
         
            (5)  Komisijos reglamentas (ES) 2017/1000, 2017 m. birželio 13 d. kuriuo dėl perfluoroktano rūgšties (PFOA), jos druskų ir PFOA giminingų medžiagų iš dalies keičiamas Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) XVII priedas (OL L 150, 2017 6 14, p. 14).
         
            (6)  https://echa.europa.eu/documents/10162/13641/rest_pfcas_compiled_racseac_opi_en.pdf/b06db225-3995-13fd-d89a-a9b73ef6bfc2
         
            (7)  OL L 188I, 2020 6 15, p. 1.
         
            (8)  http://www.pops.int/TheConvention/ConferenceoftheParties/Meetings/COP9/tabid/7521/Default.aspx
         
            (9)  https://echa.europa.eu/documents/10162/034d97c3-7975-19f5-3739-76c288ad2b0c
         
            (10)  https://echa.europa.eu/documents/10162/13579/art77_3c_pfoa_pfca_derogations_compiled_rac_seac_opinions_en.pdf/6582d9a1-56b2-3e88-a70f-cdf3ab33d421
      
      
         
            PRIEDAS
            XVII priedo 68 įrašas pakeičiamas taip:
            
               
                           
                                       „68.
                                    
                                    
                                       Linijinės ir šakotosios grandinės perfluorkarboksirūgštys, kurių formulė – CnF2n+1-C(= O)OH, kai n = 8, 9, 10, 11, 12, arba 13 (C9–C14 PFCA),
                                       įskaitant jų druskas ir visus jų derinius.
                                       Visos C9–C14 PFCA giminingos medžiagos, kurių perfluorgrupė, kurios formulė – CnF2n+1, yra tiesiogiai prisijungusi prie dar vieno anglies atomo, kai n = 8, 9, 10, 11, 12 arba 13, įskaitant jų druskas ir visus jų derinius.
                                       Visos C9–C14 PFCA giminingos medžiagos, kurių perfluorgrupė, kurios formulė – CnF2n+1, nėra tiesiogiai prisijungusi prie dar vieno anglies atomo kaip vienas iš struktūrinių elementų, kai n = 9, 10, 11, 12, 13 arba 14, įskaitant jų druskas ir visus jų derinius.
                                       Į šį sąrašą neįtraukiamos šios medžiagos:
                                       
                                                   —
                                                
                                                
                                                   CnF2n+1-X, kai X = F, Cl, arba Br,
                                                   kai n = 9, 10, 11, 12, 13 arba 14, įskaitant visus jų derinius;
                                                
                                             
                                                   —
                                                
                                                
                                                   CnF2n+1-C(= O)OX’, kai n> 13 ir X’ = bet kuri grupė, įskaitant druskas.
                                                
                                             ______________________________
                                    
                                 
                        
                           
                                       1.
                                    
                                    
                                       Draudžiama gaminti ar tiekti rinkai kaip atskirą cheminę medžiagą nuo 2023 m. vasario 25 d.
                                    
                                 
                                       2.
                                    
                                    
                                       Draudžiama naudoti gamybai ar tiekti rinkai nuo 2023 m. vasario 25 d.:
                                       
                                                   a)
                                                
                                                
                                                   kitoje medžiagoje kaip sudedamąją dalį;
                                                
                                             
                                                   b)
                                                
                                                
                                                   mišinyje;
                                                
                                             
                                                   c)
                                                
                                                
                                                   gaminyje,
                                                
                                             išskyrus atvejus, kai medžiagoje, mišinyje ar gaminyje bendra C9–C14 PFCA ir jų druskų koncentracija yra mažesnė nei 25 ppb arba bendra C9–C14 PFCA giminingų medžiagų koncentracija yra mažesnė nei 260 ppb.
                                    
                                 
                                       3.
                                    
                                    
                                       Nukrypstant nuo 2 dalies, C9–C14 PFCA, jų druskų ir C9–C14 PFCA giminingų medžiagų bendra ribinė koncentracija yra 10 ppm, kai jų yra medžiagoje, skirtoje naudoti kaip gabenama izoliuota tarpinė cheminė medžiaga, jei gaminant fluorintas chemines medžiagas, kurių perfluoranglies grandinė yra ne ilgesnė kaip 6 atomai, laikomasi šio reglamento 18 straipsnio 4 dalies a–f punktuose nustatytų sąlygų. Komisija šią ribą peržiūri ne vėliau kaip 2023 m. rugpjūčio 25 d.
                                    
                                 
                                       4.
                                    
                                    
                                       2 dalis taikoma nuo 2023 m. liepos 4 d.:
                                       
                                                   i)
                                                
                                                
                                                   alyvai ir vandeniui atspariems tekstilės gaminiams, skirtiems darbuotojams apsaugoti nuo pavojingų skysčių, kurie kelia pavojų jų sveikatai ir saugai;
                                                
                                             
                                                   ii)
                                                
                                                
                                                   politetrafluoretileno (PTFE) ir polivinilidenfluorido (PVDF) gamybai, kai jie skirti gaminti:
                                                   
                                                               —
                                                            
                                                            
                                                               itin efektyvioms, korozijai atsparioms dujų filtrų membranoms, vandens filtrų membranoms ir medicininės tekstilės membranoms;
                                                            
                                                         
                                                               —
                                                            
                                                            
                                                               pramoninių atliekinės šilumos šilumokaičių įrangai;
                                                            
                                                         
                                                               —
                                                            
                                                            
                                                               pramoniniams sandarikliams, apsaugantiems nuo lakiųjų organinių junginių ir kietųjų dalelių (KD 
                                                                     2,5
                                                                  ) nuotėkio.
                                                            
                                                         
                                             
                                 
                                       5.
                                    
                                    
                                       Nukrypstant nuo 2 dalies, C9–C14 PFCA, jų druskas ir C9–C14 PFCA giminingas medžiagas iki 2025 m. liepos 4 d. leidžiama naudoti šiais tikslais:
                                       
                                                   i)
                                                
                                                
                                                   fotolitografijos ir ėsdinimo procesams puslaidininkių gamyboje;
                                                
                                             
                                                   ii)
                                                
                                                
                                                   juostų fotografinėse dangose;
                                                
                                             
                                                   iii)
                                                
                                                
                                                   invazinėse ir implantuojamosiose medicinos priemonėse;
                                                
                                             
                                                   iv)
                                                
                                                
                                                   gaisro gesinimo putose, skirtose skystųjų degalų garams slopinti ir skystųjų degalų gaisrams gesinti (B klasės gaisrai), kuriomis jau užpildytos sistemos, įskaitant ir judriąsias, ir stacionarias sistemas, laikantis šių sąlygų:
                                                   
                                                               —
                                                            
                                                            
                                                               gaisro gesinimo putos, kuriose yra arba gali būti C9–C14 PFCA, jų druskų ir C9–C14 PFCA giminingų medžiagų, nenaudojamos mokymui;
                                                            
                                                         
                                                               —
                                                            
                                                            
                                                               gaisro gesinimo putos, kuriose yra arba gali būti C9–C14 PFCA, jų druskų ir C9–C14 PFCA giminingų medžiagų, nenaudojamos bandymams, nebent visos panaudotos putos surenkamos;
                                                            
                                                         
                                                               —
                                                            
                                                            
                                                               nuo 2023 m. sausio 1 d. gaisro gesinimo putos, kuriose yra arba gali būti C9–C14 PFCA, jų druskų ir C9–C14 PFCA giminingų medžiagų, gali būti naudojamos tik tose vietose, kur visas panaudotas putas galima surinkti;
                                                            
                                                         
                                                               —
                                                            
                                                            
                                                               gaisro gesinimo putų atsargos, kuriose yra arba gali būti C9–C14 PFCA, jų druskų ir C9–C14 PFCA giminingų medžiagų, tvarkomos pagal Reglamento (ES) 2019/1021 5 straipsnį.
                                                            
                                                         
                                             
                                 
                                       6.
                                    
                                    
                                       2 dalies c punktas netaikoma gaminiams, patiektiems rinkai 2023 m. vasario 25 d.
                                    
                                 
                                       7.
                                    
                                    
                                       2 dalis netaikoma slėginių fiksuotų dozių inhaliatorių talpų dangai iki 2028 m. rugpjūčio 25 d.
                                    
                                 
                                       8.
                                    
                                    
                                       2 dalies c punktas nuo 2023 m. gruodžio 31 d. taikomas:
                                       
                                                   a)
                                                
                                                
                                                   atskiriems puslaidininkiams;
                                                
                                             
                                                   b)
                                                
                                                
                                                   į pagamintą ir pusiau pagamintą elektroninę įrangą įmontuotiems puslaidininkiams.
                                                
                                             
                                 
                                       9.
                                    
                                    
                                       2 dalies c punktas nuo 2030 m. gruodžio 31 d. taikomas puslaidininkiams, įmontuotiems į pagamintos elektroninės įrangos, patiektos rinkai iki 2023 m. gruodžio 31 d., atsargines arba keičiamas dalis.
                                    
                                 
                                       10.
                                    
                                    
                                       Iki 2024 m. rugpjūčio 25 d. 2 dalyje nurodyta C9–C14 PFCA bendra ribinė koncentracija fluorplastikuose ir fluorelastomeruose, kurių sudėtyje yra perfluoralkoksigrupių, yra 2 000  ppb. Nuo 2024 m. rugpjūčio 25 d. C9–C14 PFCA, kurių sudėtyje yra perfluoralkoksigrupių, bendra ribinė koncentracija fluorplastikuose ir fluorelastomerose yra 100 ppb. Gaminant ir naudojant fluorplastikus ir fluorelastomerus, kurių sudėtyje yra perfluoralkoksigrupių, turi būti vengiama bet kokio C9–C14 PFCA išmetimo, o jei tai neįmanoma, jų turi būti išmetama, kiek tai techniškai ir praktiškai įmanoma, kuo mažiau. Ši nukrypti leidžianti nuostata netaikoma 2 dalies c punkte nurodytiems gaminiams. Komisija šią nukrypti leidžiančią nuostatą peržiūri ne vėliau kaip 2024 m. rugpjūčio 25 d.
                                    
                                 
                                       11.
                                    
                                    
                                       2 dalyje nurodyta bendra C9–C14 PFCA ribinė koncentracija yra 1 000  ppb, kai jų yra jonizuojančiąja spinduliuote arba terminio skaidymo būdu pagamintuose PTFE mikromilteliuose, taip pat pramonės ir profesionalioms reikmėms skirtuose mišiniuose ir gaminiuose, kuriuose yra PTFE mikromiltelių. Gaminant ir naudojant PTFE mikromiltelius turi būti vengiama bet kokio C9–C14 PFCA išmetimo, o jei tai neįmanoma, jų turi būti išmetama, kiek tai techniškai ir praktiškai įmanoma, kuo mažiau. Komisija šią nukrypti leidžiančią nuostatą peržiūri ne vėliau kaip 2024 m. rugpjūčio 25 d.
                                    
                                 
                                       12.
                                    
                                    
                                       Šiame įraše C9–C14 PFCA giminingos medžiagos – tai medžiagos, kurios dėl savo molekulinės struktūros laikomos galinčiomis suirti arba transformuotis į C9–C14 PFCA.“